November 2012

November 2012, kroonika

2012. aasta november algas neljapäeval ja lõpeb 30 ööpäeva pärast reedel.

1. november

 Ameerika Ühendriigid teatasid, et orkaani Sandy tegevuse tagajärjel hukkunute arv on ületanud 90 inimese piiri. Lisaks tekitas orkaan varalist kahju umbes 50 miljardi USA dollari väärtuses.
 Ameerika Ühendriikides California osariigis vabanes vanglast Ukraina ekspeaminister Pavlo Lazarenko, kes oli ära kandnud kuueaastase vanglakaristuse pettuste ja rahapesu eest.
 Argentina parlament võttis vastu valimisseaduse paranduse, millega alandati valimisõiguse alampiiri 18. eluaastalt 16. eluaastale.
 Gruusias Bidzina Ivanišvili valitsuskabinetis loodi uus ametikoht – peaministri eriesindaja Venemaa suhete alal. Uuele ametikohale nimetati politoloog Zurab Abašidze.
 Indias algas üleminek digitaaltelevisioonile.
 Liibüa pealinnas Tripolis okupeerisid relvastatud isikud parlamendihoone, et nõuda mõningate peaminister ‘Alī Zīdāni valitsuskabineti liikmete ametist vabastamist. Nad süüdistasid ministreid koostöös Mu‘ammar al-Qadhdhāfī režiimiga.
 Maailmapank kiitis heaks 80 miljoni USA dollari väärtuses rahalist abi Aasia ühele vaesemale riigile Birmale. Sõjaväelise diktatuuri ja massilise inimõiguste rikkumise tõttu ei klassifitseerunud Birma Maailmapanga jaoks abikõlbulike riikide sekka viimased 25 aastat.
 Venemaal Arhangelski oblastis alandas Velski rajoonikohus ärimees Platon Lebedevile määratud karistust kolme aasta võrra, 13 aastalt 10 aastale, mis võimaldab Lebedevil juulis 2013 vabadusse pääseda.
 Venemaal Kabardi-Balkaarias tagandas president Arsen Kanokov ametist peaminister Ivan Gerteri ja nimetas uueks valitsusjuhiks Ruslan Hassanovi, kelle vabariigi parlament samal päeval ka ametisse kinnitas.
 Eestis alustas Statistikaameti peadirektorina tööd Andres Oopkaup.
 Eesti Haridustöötajate Liidu esimehena alustas tööd Tartu Jaan Poska Gümnaasiumi füüsikaõpetaja Reemo Voltri.
 Estonian Airi juhatuse esimehena alustas tööd Jan Olof Palmér.
 Läänemaal Roosta Puhkekülas algasid kolmepäevased kõrgemate riigikaitsekursuste jätkukursused. Kursused avas president Toomas Hendrik Ilves.
 Ämari lennubaasis algas 8. novembrini kestev NATO arvutipõhine kriisireguleerimise staabiõppus Steadfast Juncture 2012.

2. november

 Gruusia peaminister Bidzina Ivanišvili nõudis president Mihheil Saakašvililt väljakolimist 2009. aastal valminud presidendipaleest, sest selle ülalpidamine olla Gruusia majandusele ja riigieelarvele liiga koormav. President Saakašvili teatas oma pressiesindaja kaudu, et ei kavatse peaministri nõudmisele vastu tulla.
 Iirimaal Dublinis mõisteti soovimatuse eest kohtuga koostööd teha üheksaks nädalaks vangi riigi endine rikkaim inimene, tänaseks pankrotistunud miljardär Sean Quinn. 
 Uganda võimud teatasid, et toovad oma sõdurid koju kõigilt Uganda armee osalusega välismissioonidelt, mis eelkõige puudutab nende osalust Aafrika Liidu sõjalises missioonis Somaalias. Otsuse tingisid süüdistused, mille kohaselt toetavad Uganda võimud mässuliste tegevust Kongo Demokraatlikus Vabariigis.
 Eesti president Toomas Hendrik Ilves alustas kolmepäevast töövisiiti Soomes.
 Eesti põllumajandusminister Helir-Valdor Seeder viibis ringsõidul Võrumaal.
 Eesti välisminister Urmas Paet alustas neli päeva kestvat visiiti Ameerika Ühendriikides, et osaleda Ühinenud Rahvaste Organisatsiooni inimõiguste nõukogu istungil.
 Eesti Haiglate Liit esitas sotsiaalministeeriumile ettepaneku tõsta alates 2013. aastast eriarsti visiiditasu 5 eurole ja haiglapäeva omaosalustasu patsientidele 2.50 euroni.
 Raplamaal Kohilas avas Edelaraudtee esimese täiesti uue oma taristule ehitatud jaamahoone.

3. november

 Euroopa Komisjoni president José Manuel Durão Barroso alustas ametlikku visiiti Birmas. Visiidi raames pakkus ta Birmale 100 miljoni USA dollari väärtuses abi.
 Iisrael esitas Ühinenud Rahvaste Organisatsiooni vaatlejatele kaebuse, et Süüria tankid sisenesid demilitariseeritud tsooni Golani kõrgendikel.
 Soomes Helsingis toimus Trilateraalse Komisjoni Euroopa grupi nõupidamine. Eestist osales kohtumisel peaminister Andrus Ansip.
 Venemaal Moskva oblastis Štšolkovo rajoonis toimus kohaliku aja järgi kell 3.11 gaasitrassil plahvatus ja puhkes tulekahju, milles sai kannatada 10 elumaja. Katkes mitmete Moskva-lähedaste asulate gaasivarustus. Inimesed õnnetuses vigastada ei saanud.
 Venemaa riikliku kosmoseagentuuri Roskosmos teatel jõudsid kaks nende satelliiti edukalt orbiidile.
 Walesi prints Charles alustas koos abikaasaga oma ema Elizabeth II valitsemise 60. aastapäevale pühendatud ringsõitu Rahvaste Ühenduse maades, saabudes visiidile Paapua Uus-Guineasse.
 Eestis Tallinnas Tornimäe ärikeskuse aatriumis korraldas Eesti Loomakaitse Selts Baltimaade ainsa taimetoidumessi.

4. november

 Egiptuses Kairos valiti kopti kiriku uueks patriarhiks piiskop Tawadros, kes kinnitatakse ametisse 18. novembril toimuval tseremoonial.
 India pealinnas New Delhis toimus valitseva erakonna India Rahvuskongressi massimiiting, kus osales kümneid tuhandeid inimesi. Ürituse eesmärk oli väljendada toetust erakonna vastuolulistele majandusreformidele.
 Keenia idaosas Garissa linnas kristlikule kirikule korraldatud granaadirünnakus hukkus üks politseinik ja 11 inimest said vigastada.
 Laoses algas 7. novembrini kestev Euroopa Liidu liikmesmaade ja Aasia riikide tippkohtumine. Eestit esindab kohtumisel peaminister Andrus Ansip.
 Nicaraguas toimusid kohalikud valimised, mille võitis ülekaalukalt, umbes 75-protsendilise toetusega valitsev erakond Frente Sandinista de Liberación Nacional.
 Somaalia peaminister Cabdi Faarax Shirdoon Saacid tegi teatavaks oma valitsuskabineti koosseisu.
 Türgi kaguosas Şemdinli linnas hukkus politseimasinale korraldatud pommirünnakus 11-aastane tüdruk, veel 18 inimest sai eri raskusastmega vigastusi. Võimud süüdistasid rünnaku korraldamises vasakäärmuslikku Kurdistani Töölisparteid.
 Venemaa pealinnas Moskvas toimus rahvusliku ühtsuse päeva puhul rahvuslaste üritus "Vene marss", et protestida Kaukaasiast ja Kesk-Aasiast pärit sisserändajate vastu. Korraldajate andmetel osales üritusel umbes 20 000 inimest. Sarnaseid marsse korraldati samal päeval ka teistes Venemaa linnades.

5. november

 Bahreini pealinnas Al-Manāmah's toimus viis isetehtud lõhkeseadeldiste plahvatust. Plahvatustes hukkus kaks võõrtöölist ja veel üks sai vigastada.
 Hollandis vannutati ametisse peaminister Mark Rutte uus koalitsioonivalitsus, kuhu kuuluvad peaministri juhitav paremliberaalne Rahvapartei Vabaduse ja Demokraatia Eest ning sotsiaaldemokraatlik Tööpartei.
 Jaapanis Okinawa prefektuuris algasid Ameerika Ühendriikide ja Jaapani ühised sõjaväeõppused, millel osaleb 37 000 Jaapani ja 10 000 Ameerika Ühendriikide sõdurit.
 Küprose pealinnas Nikosias algas Euroopa Liidu ühtekuuluvuspoliitika eest vastutavate ministrite kolmepäevane mitteametlik kohtumine. Eestit esindab kohtumisel regionaalminister Siim Valmar Kiisler.
 Lõuna-Korea võimud sulgesid tehniliste komponentide puudulikele sertifikaatidele viidates kaks tuumareaktorit, mis võib lähikuudel riigis põhjustada ettenägematuid elektrikatkestusi.
 Malawi võimud peatasid kuni vastavateemaliste parlamendiarutelude lõpuni homoseksuaalsete inimeste vastu suunatud seaduste täideviimise. Politseile anti korraldus homoseksuaalseid inimesi mitte vahistada, peatati ka nende suhtes algatatud kohtumenetlused.
 Suurbritannia peaminister David Cameron alustas ametlikku visiiti Pärsia lahe maades, mille raames ta peab kaitsekoostööalaseid kõnelusi Araabia Ühendemiraatide ja Saudi Araabia riigijuhtidega.
 Tšiili president Sebastián Piñera tegi muudatusi oma valitsuskabinetis. Muuhulgas nimetati senine siseminister Rodrigo Hinzpeter kaitseministriks ja uueks siseministriks sai Andrés Chadwick.
 Ukraina keskvalimiskomisjon otsustas vaieldavate tulemustega valimisringkondades viia läbi parlamendivalimiste kordusvalimised. Otsus puudutab viit ühemandaadilist valimisringkonda.
 Walesi prints Charles saabus koos abikaasaga oma ema Elizabeth II valitsemise 60. aastapäevale pühendatud ringsõidu raames ametlikule visiidile Austraaliasse.
 Eestis algas üleriigiline noorsootöönädal.
 Eestis algas energiasäästunädal. Nädala avaüritusena toimus Viru hotellis seminar "Eesti 2020+: energeetika ja elanikkonna energiatarbimine", millel osalesid teiste seas ka Eesti majandus- ja kommunikatsiooniminister Juhan Parts ja Eesti keskkonnaminister Keit Pentus-Rosimannus.
 Sotsiaaldemokraatliku Erakonna juhatus võttis vastu pöördumise XII Riigikogus esindatud erakondade poole, milles kutsus üles korraldama poliitilise kriisi lahendamiseks erakorralisi valimisi.

6. november

 Ameerika Ühendriikides toimusid presidendivalimised ning parlamendivalimised, kus valiti ümber kõik 435 Esindajatekoja liiget ja 33 Senati 100 liikmest. Presidendiks valiti tagasi senine president, Demokraatliku Partei kandidaat Barack Obama. Vabariiklik Partei säilitas kontrolli Esindajatekoja üle ja Demokraatlik Partei Senati üle.
 Ameerika Ühendriikide 11 osariigis ja 2 territooriumil toimunud kubernerivalimistel said Demokraatliku Partei esindajad 7 ja Vabariikliku Partei esindajad 4 kuberneri kohta. Ameerika Samoal ei kogunud ükski kandidaat esimeses valimisvoorus piisavat toetust ja kubernerivalimiste teine voor toimub 20. novembril. Puerto Ricos valiti kuberneriks Rahva Demokraatliku Partei kandidaat Alejandro García Padilla, kes kogus 47,9 protsendi valijate toetuse.
 Ameerika Ühendriikides paralleelselt valimistega toimunud rahvahääletustel legaliseerisid Maine'i ja Marylandi osariik samasooliste abielu, California osariik jättis jõusse surmanuhtluse ning Colorado ja Washingtoni osariik dekriminaliseerisid kanepi kasutamise. Puerto Rico mittesiduval rahvahääletusel toetati ülekaalukalt täielikku liitumist Ameerika Ühendriikidega ja osariigi õiguste taotlemist.
 Bulgaaria pealinna Sofia haiglas suri 98-aastaselt Bulgaaria Õigeusu Kiriku pea, patriarh Maksim.
 Gruusias vahistati kahtlustatuna võimupiiri ületamises riigi endine siseminister Batšo Ahhalaia.
 India ja Kanada leppisid kokku kahepoolse tuumakoostöö lõplikes tingimustes, mis võimaldab alustada Kanada firmadel uraani eksporti Indiasse.
 Iraagi pealinna Bagdadi lähistel sõjaväebaasi sissepääsu juures toimunud autopommi plahvatuses hukkus 27 inimest ja veel üle 40 inimese sai vigastada.
 Kreekas algas 48-tunnine üldstreik, millega paralleelselt korraldati Ateena kesklinnas mitmeid meeleavaldusi valitsuse kärpekavade vastu.
 Lõuna-Aafrika Vabariigis tulid käibele esimesed rahatähed riigi endise presidendi ja apartheidivastase võitluse juhi Nelson Mandela pildiga. Tegemist on ühtlasi riigi esimeste rahatähtedega, millel on kujutatud mustanahalist inimest.
 Läti Seim võttis vastu eurole ülemineku seaduse. Läti kavatseb euro kasutusele võtta 1. jaanuaril 2014.
 Palaus toimunud presidendivalimiste teises voorus võitis Tommy Remengesau ametis olevat presidenti Johnson Toribiongi. Remengesau pälvis valijate 58-protsendilise toetuse.
 Venemaa president Vladimir Putin vabastas ametist kaitseminister Anatoli Serdjukovi ja nimetas tema asemele senise Moskva oblasti kuberneri, kauaaegse eriolukordade ministri Sergei Šoigu.
 Eestis toimus Konrad Adenaueri Fondi korraldusel energeetikateemaline Eesti tulevikufoorum. Foorumi üks peaesinejatest oli majandus- ja kommunikatsiooniminister Juhan Parts.
 Tallinnas Riigikogu konverentsisaalis toimus konverents "Aasta põllumees 2012", mille raames kuulutati välja aasta põllumees. Nimetuse pälvis kurgi- ja salatikasvatusega tegeleva aktsiaseltsi Grüne Fee juht Raivo Külasepp. Konverentsil osales ka põllumajandusminister Helir-Valdor Seeder.

7. november

 Ghana pealinnas Accras kukkus kokku mitmekorruseline kaubamaja. Varingus hukkus vähemalt 9 inimest ja vähemalt 42 inimest õnnestus varingu alt elusana päästa.
 Gruusias vahistati öösel kaitsejõudude ühendstaabi ülem Georgi Kalandadze, kellele esitati kahtlustus võimupiiri ületamises.
 Guatemala Vaikse ookeani rannikut tabas 7,2-magnituudine maavärin, mille epitsenter asus 23 kilomeetri kaugusel Champerico linnast. Maavärina tekitatud purustustes hukkus vähemalt 52 inimest, 73 000 inimest jäid elektrivarustuseta.
 Kreeka parlament võttis 153 poolthäälega vastu uue kulude kärpimise ja tulude suurendamise paketi koguväärtuses 13,5 miljardit eurot. Pakett sisaldab muuhulgas maksutõuse ja pensionite alandamist. Pärast hääletust heitsid koalitsioonierakonnad oma ridadest välja seitse saadikut, kes hääletasid kokkuhoiumeetmete vastu. Samal ajal toimusid pealinnas Ateenas kärbetevastased meeleavaldused, mille raames rünnati politseinikke süütepudelite ja ilutulestikurakettidega.
 Laoses alustatakse naaberriikide ja keskkonnaaktivistide pahameele pälvinud tammi rajamist Mekongi jõele. Ehitustööde väärtuseks on 3,8 miljardit USA dollarit.
 Prantsusmaa valitsus kiitis heaks seaduseelnõu, mis seadustab riigis samasooliste abielu ja lubab samasoolistel paaridel lapsi adopteerida. 
 Suurbritannias Londonis toimusid peaminister David Cameroni ja Saksamaa liidukantsleri Angela Merkeli kõnelused Euroopa Liidu eelarve küsimuses. Kui Cameron soovib eelarve külmutamist või isegi kärpimist, siis Merkel on olnud üks eelarve kasvu kindlamaid toetajaid.
 Tokelau võimud teatasid, et neist on saanud esimene piirkond maailmas, mis suudab kogu oma energiavajaduse katta päikeseenergia abil.
 Venemaal Moskvas avas ravimifirma 30-aastane jurist Dmitri Vinogradov töö juures tule, tappes viis ja haavates kahte kolleegi. Politsei pidas tulistaja kinni. Tulistamise ajendiks oli ilmselt vastuseta jäänud armumine töökohal, enne vahejuhtumit oli tulistaja ka viis päeva järjest alkoholi tarbinud.
 Eesti XII Riigikogu liige, sotsiaaldemokraat Jevgeni Ossinovski paljastas Riigikogus peetud kõnes oletatava korruptsioonijuhtumi, mille kohaselt on reformierakondlase Tatjana Muravjova juhitav Integratsiooni ja Migratsiooni Sihtasutus Meie Inimesed kulutanud suures ulatuses integratsioonirahasid Reformierakonna poliitikuid tutvustavate portreefilmide tootmiseks ja levitamiseks.
 Pärnumaal Halingas avas põllumajandusminister Helir-Valdor Seeder osaühingule Halinga Piimajõe Farm kuuluva 2100-kohalise suurlauda. Tegemist on Baltimaade suurima piimakarjale mõeldud laudaga.

8. november

 Gruusia pealinnas Thbilisis toimus bussijuhtide streik, milles osales umbes 1300 inimest. Nõuti palgatõusu ja töötingimuste parandamist.
 Hiinas algas valitseva Kommunistliku Partei kongress.
 Itaalias Roomas toimunud Interpoli peaassambleel valiti organisatsiooni uueks presidendiks Prantsusmaa politseiülem Mireille Ballestrazzi. Temast sai esimene naine Interpoli presidendi ametikohal.
 Maailma Kaubandusorganisatsioonis jõudsid Euroopa Liit ja kümme Ladina-Ameerika riiki kokkuleppele 20 aastat kestnud banaanisõja lõpetamises. Konflikti keskmes olid Euroopa Liidu kõrged tariifid Ladina-Ameerikast imporditud banaanidele, mida Euroopa Liit nõustus nüüd alandama.
 Prantsusmaa ja Belgia nõustusid eraldama täiendavad 5,5 miljardit eurot rahalistes raskustes panganduskontserni Dexia toetamiseks.
 Soomes Helsingis toimunud Põhjamaade kvaliteedikonkursi "Quality International 2012" auhinnatseremoonial autasustati Sisekaitseakadeemiat konkursi peaauhinnaga kaasaegse simulatsioonitehnoloogia õppetöösse integreerimise ning seeläbi saavutatud mõju eest hariduse kvaliteedile. 
 Suurbritannia ajakirjandus avaldas informatsiooni, mille kohaselt nimetatakse detsembris tagasi astuva Rowan Williamsi asemel uueks Canterbury peapiiskopiks Justin Welby.
 Ukraina Kommunistlik Partei teatas, et välistab oma osaluse järgmises Ukraina valitsuskoalitsioonis sõltumata sellest, millised parteid selle moodustavad.
 Venemaal Moskva põhjaosas toimus öösel ööklubis Red Wings käsigranaadiplahvatus. Plahvatuses sai vigastada neli inimest, kellest kolm vajasid haiglaravi.
 Venemaal nimetati Moskva oblasti kuberneri kohusetäitjaks eelmisel päeval kaitseministriks nimetatud Sergei Šoigu asemel Andrei Vorobjov.
 Eestis teatas oma tagasiastumisest Politsei- ja Piirivalveameti Ida Prefektuuri prefekt Aldis Alus. Tagasiastumise põhjuseks sai eelmisel päeval telesaates "Pealtnägija" avaldatud informatsioon, mille kohaselt üritas politsei varjata asjaolu, et taatlemata mõõteseadmete kasutamise tõttu on koostatud sadu õigustühiseid väärteoprotokolle.
 Eesti Olümpiakomitee täiskogu valis organisatsiooni uueks presidendiks senise asepresidendi, ettevõtja Neinar Seli.
 Eesti Rahvusraamatukogu konverentsikeskuses tunnustati konkursi "Aasta puitehitis 2012" võitjaid. Võistluse peapreemia sai Kukemõisa talu projekti eest arhitekt Emil Urbel. Auhinnad andis üle Eesti president Toomas Hendrik Ilves.
 Raplamaal Kohilas avati Kohila vineeritehas. Ettevõtte avatseremoonial osalesid majandus- ja kommunikatsiooniminister Juhan Parts ning Eestis ühepäevasel töövisiidil viibinud Läti president Andris Bērziņš.
 Tallinnas Nokia kontserdimajas kuulutati "Aasta ettevõtja 2012" konkursi võitjaks ravimifirma Chemi-Pharm juht Ruth Oltjer. 

9. november

 Ameerika Ühendriikides astus abieluvälise suhte ilmsikstuleku tõttu ametist tagasi Luure Keskagentuuri direktor kindral David Petraeus. Direktori kohuseid asus täitma asedirektor Michael Morell.
 Ameerika Ühendriikide justiitsministeerium ei rahuldanud Venemaa taotlust Ameerika Ühendriikides vanglakaristust kandva relvakaupmehe Viktor Buti väljaandmiseks.
 Birmas toimus raske rongiõnnetus kui bensiini vedanud kaubarong sõitis teelt välja ja süttis põlema. Õnnetuses hukkus 25 inimest ja veel paljud said vigastada. Enamus ohvritest olid lähedalasuva küla elanikud, kes püüdsid teelt välja sõitnud rongist endale kütust varastada.
 Euroopa Liidu eelarve üle peetud läbirääkimised katkesid, sest eelarvekärpeid pooldavad liikmesriigid keeldusid katmast 2012. eelarveaasta 9 miljardi euro suurust puudujääki.
 Hispaania lennufirma Iberia valdusfirma IAG teatas, et koondab lennufirma restruktureerimise käigus 4500 töötajat ja vähendab lennukiparki 25 lennuki võrra.
 Lätis algas allkirjade kogumise kampaania kanepi legaliseerimiseks.
 Montenegros tehti Milo Đukanovićile ülesandeks moodustada uus valitsus.
 Rootsi peaministri residentsis Stockholmis toimus tulistamine. Hiljem selgus, et üks peaminister Fredrik Reinfeldti turvameestest oli sooritanud tööpostil enesetapu.
 Suurbritannias nimetati uueks Canterbury peapiiskopiks senine Durhami piiskop Justin Welby. Uus peapiiskop astub ametisse detsembris.
 Valgevenes vabastati ametist Riikliku Julgeolekukomitee esimees Vadim Zaitsev. Komitee esimehe kohusetäitjaks nimetati Valgevene Julgeolekunõukogu riigisekretär Leonid Maltsev.
 Venemaal lahkus ametist relvajõudude kindralstaabi ülem Nikolai Makarov. President Vladimir Putin kinnitas samal päeval uueks kindralstaabi ülemaks Valeri Gerassimovi.
 Eestis asutati erakonna Isamaa ja Res Publica Liidu juurde kristlik liikmeühendus.

10. november

 Ameerika Ühendriikides Indianapolises toimunud plahvatuses hävis kaks ja sai kahjustada veel 14 elumaja. Hukkus kaks inimest, neli inimest viidi haiglasse ja 200 inimest evakueeriti õnnetuse piirkonnast. Plahvatuse põhjus oli esialgu teadmata.
 Bosnia ja Hertsegoviina presidentuuri esimeheks sai serblane Nebojša Radmanović.
 Ecuadori president Rafael Correa teatas oma kavatsusest kandideerida 17. veebruaril 2013 toimuvatel presidendivalimistel kolmandat korda riigi presidendiks.
 Iisraeli ja Süüria vahel toimus väike tulevahetus. Süüriast ilmselt eksikombel tulistatud mürsud tabasid Iisraeli armee tugipunkti Golani kõrgendikel, Iisrael vastas omapoolsete hoiatuslaskudega. Ametlikult on Iisrael ja Süüria alates 1973. aastast sõjas, sest rahuleping kahe riigi vahel puudub.
 Iraak tühistas Venemaaga oktoobris sõlmitud relvaostulepingu, mille väärtuseks oli 4,2 miljardit USA dollarit. Tühistamise aluseks said kahtlused korruptsioonis.
 Suurbritannias astus rahvusringhäälingut tabanud pedofiiliaskandaalide tõttu ametist tagasi BBC peadirektor George Entwistle, kellest sai sellega BBC ajaloos kõige lühemat aega ametis olnud tegevjuht (kokku vähem kui kaks kuud). Peadirektori kohuseid asus täitma Tim Davie.
 Taani valitsus teatas, et kavatseb tühistada suure küllastunud rasvade sisaldusega toiduainetele kehtestatud niinimetatud "rasvamaksu". Vastav maks kehtestati 2011. aastal kõigile toiduainetele, milles küllastunud rasva protsent on suurem kui 2,3. Maksu tühistamise põhjuseks toodi Taani toidukaupade hinna kasv ja sellest tulenevad riskid tööhõivele Taani toiduainetööstuses.
 Türgi kaguosas Siirti provintsis kukkus halbade ilmaolude tõttu alla Türgi armee helikopter. Hukkusid helikopteri pardal viibinud 17 Türgi eriüksuslast.
 Eestis Tartus toimus TEDx konverents, mis kuulub Sapling Foundationi rahvusvahelisse TED-konverentside sarja.

11. november

 Birmat tabas kohaliku aja järgi kell 7.42 6,8-magnituudine maavärin, mille epitsenter asus 120 kilomeetrit põhjal pool riigi suuruselt teisest linnast Mandalayst. Teateid laekus vähemalt 26 inimese hukkumisest ja mitmetest purustustest, näiteks kukkus Shwebo linnas kokku ehitatav maanteesild.
 Guatemalat tabas kohaliku aja järgi kell 16.15 6,1-magnituudise tugevusega maavärin. Eelmine maavärin toimus Guatemalas vaid neli päeva varem, 7. novembril. Uue maavärina tõukeid oli tunda ka Mehhiko lõunaosas ja El Salvadoris.
 Kataris toimunud kohtumisel leppisid Süüria killustunud opositsioonirühmitused kokku koostöös ja tegevuse koordineerimises ning valisid erinevaid opositsioonirühmitusi esindava koalitsiooni juhiks mõõduka imaami Moaz al-Khatibi. 
 Kreeka parlament võttis häältega 167:128 vastu 2013. aasta riigieelarve, mis näeb ette hulgaliselt täiendavaid kärpeid. Parlamendi istungi ajal avaldas parlamendihoone ees Ateenas uue eelarve vastu meelt umbes 10 000 inimest.
 Lääne-Aafrika Riikide Majandusühendus jõudis kokkuleppele Mali põhjaosa vabastamiseks loodava sõjalise missiooni isikkoosseisu suuruses. Kokku saadavad organisatsiooni liikmesriigid islamistidega võitlemiseks Malisse 3300 sõdurit.
 Poola pealinnas Varssavis toimus iseseisvuspäeva puhul rahvuslaste marss, millel osales umbes 20 000 inimest. Lisaks rahvuslaste rühmitustele osales marsil ka arvukalt jalgpallifänne. Demonstrantide ja politseinike vahel puhkesid kokkupõrked, demonstrandid ründasid politseinikke ilutulestikurakettide ja telliskividega. Kokkupõrgetes sai kaks politseinikku vigastada ja mitmed meeleavaldajad vahistati.
 Saksamaal Frankfurdis toimus telekanali MTV Europe muusikaauhindade gala. Parimaks lauluks tunnistati Carly Rae Jepseni "Call me Maybe", parimaks naisartistiks Taylor Swift ja parimaks meesartistiks Justin Bieber.
 San Marinos toimusid parlamendivalimised. Valimistel saavutas absoluutse enamuse tsentristlik valimisliit San Marino Ühine Hüve, mis kogus 50,7 protsenti antud häältest ja sai 60-liikmelises parlamendis 35 kohta. Valimisaktiivsus oli 63,8 protsenti.
 Sloveenias toimus presidendivalimiste esimene voor. Ametis olev president Danilo Türk jäi 35,9-protsendilise toetusega teiseks, endine peaminister Borut Pahor pälvis 40 protsendi valijate toetuse. Valimiste teine voor nende kahe kandidaadi vahel toimub 2. detsembril.
 Tallinnas Estonia kontserdisaalis toimus pidulik isadepäeva kontsert, kus kuulutati välja ka Aasta isa 2012. Aunimetuse pälvis sel korral teenekas arst ja tervishiouadministraator Ralf Allikvee. Üritusel esines ka Eesti Vabariigi presidendi abikaasa Evelin Ilves.

12. november

 Ameerika Ühendriikide mõjuka ajalehe The New York Times tegevjuhina alustas tööd BBC endine peadirektor Mark Thompson.
 Ameerika Ühendriikides New Yorgis toimusid ÜRO Inimõiguste Nõukogu korralised valimised, millel kandideeris nõukogusse esmakordselt ka Eesti. 184 poolthäälega osutus Eesti ka aastateks 2013–2015 nõukogusse valituks.12. november 2012, Eesti valiti ÜRO inimõiguste nõukogu liikmeks, vm.ee
 Belgias Brüsselis algas eurorühma ja Euroopa Liidu rahandusministrite kahepäevane nõupidamine, kus osales ka Eesti rahandusminister Jürgen Ligi.
 Brasiilia ülemkohus mõistis presidendi administratsiooni endise ülema, valitseva Töölispartei asutajaliikme José Dirceu süüdi opositsioonisaadikutele altkäemaksu andmises ja nende häälte ostmises aastatel 2003–2005. Ülemkohus määras Dirceule karistuseks 11 aastat vangistust.
 Fidži presidendiks kinnitati uueks kolmeaastaseks ametiajaks ratu Epeli Nailatikau.
 Saksamaal Berliinis toimus Euroopa ressursitõhususe konverents "European Resources Forum", mille üks peaesineja oli Eesti keskkonnaminister Keit Pentus-Rosimannus.
 Skandinaavia lennufirma SAS Group avalikustas ulatusliku kärpekava pankroti vältimiseks. Selle kohaselt koondab lennufirma 40 protsenti töötajatest, alandab allesjäävate töötajate palka keskmiselt 15 protsenti ja müüb suure hulga oma varasid, sealhulgas ka Norras registreeritud tütarettevõtte Widerøe.
 Türgi parlament võttis pärast 16 tundi kestnud vaidlusi vastu uue halduskorralduse seaduse, millega laiendati 13 linna omavalitsuse piire üle neid linnu ümbritsevate provintside. Opositsiooniline Vabariiklik Rahvapartei teatas, et taotleb presidendilt seaduse vetostamist, sest seadus annab tulevastel kohalikel valimistel täiendava eelise valitsevale Õigluse ja Arengu Parteile.
 Venemaa president Vladimir Putin soovitas mitte kiirustada uue seaduse vastuvõtmisega, mis näeb ette kriminaalkaristuse usuliste tunnete solvamise eest. Vastav seaduseelnõu on Venemaa ühiskonnas põhjustanud kirglikke vaidlusi.
 Eestit külastas Euroopa Parlamendi sotsiaaldemokraatide fraktsiooni esimees Hannes Swoboda, kes kohtus siin peaminister Andrus Ansipi ja XII Riigikogu esimehe Ene Ergmaga.
 Ettevõtluse Arendamise Sihtasutuse juhatuse esimees Ülari Alamets astus Euroopa Liidu toetuste ebakorrektse jagamise ümber puhkenud skandaali tõttu ametist tagasi.
 Politsei- ja Piirivalveameti peadirektor Raivo Küüt teatas, et lahkub taatlemata kiirusmõõdikute kasutamise varjamise skandaali tõttu ametist. Siseminister Ken-Marti Vaheri soovil nõustus ta ametis siiski jätkama märtsini 2013, sest Vaher keeldus varem tema avaldust valitsusele edastamast.
 Tallinnas Balti Filmi- ja Meediakoolis avati Tallinna Pimedate Ööde Filmifestivali raames toimuv tudengi- ja lühifilmide festival "Sleepwalkers".

13. november

 Leidis aset täielik päikesevarjutus, mis oli nähtav Vaikse ookeani lõunaosas.
 Aafrika Liit avaldas toetust Lääne-Aafrika Riikide Majandusühenduse plaanile saata Mali põhjaosa vabastamiseks riiki 3300 välisriikide sõdurit.
 Ameerika Ühendriikide riigisekretär Hillary Clinton alustas kahepäevast visiiti Austraalias, mille raames kohtub ta Austraalia peaministri Julia Gillardiga ja osaleb kahe riigi vahelistel iga-aastastel julgeolekukõnelustel Perthis.
 Belgias Brüsselis toimub Euroopa Liidu ühtekuuluvuspoliitika sõprade kohtumine. Eestist osaleb kohtumisel peaminister Andrus Ansip.
 Birma opositsioonijuht Aung San Suu Kyi alustas visiiti Indias. Visiidi esimesel päeval kohtub ta India peaministri Manmohan Singhiga.
 Egiptuse pealinnas Kairos toimub Euroopa Liidu ja Araabia Liiga välisministrite kohtumine, millel arutatakse võimalusi Euroopa Liidu ja araabia maade koostöö parandamiseks. Kohtumisel osaleb ka Eesti välisminister Urmas Paet.
 Gruusias esitati endisele kaitse- ja siseministrile Batšo Ahhalaiale ametlik süüdistus kutsealuste piinamise sanktsioneerimises. Ahhalaia ise nimetas süüdistusi poliitiliste oponentide laimuks.
 Itaalia Toscana ja Umbria regioone tabasid tugevate paduvihmade tõttu üleujutused. Toscanas hukkus üleujutustes neli inimest, neist kolm silla kokku varisemisel Grosseto linna lähistel.
 Jordaania linnades toimusid tuhandete osavõtjatega meeleavaldused, millel protesteeriti kütusehindade tõusu vastu.
 Keenia pealinnas Nairobis anti käiku riigi esimene kiirrong, mis ühendab pealinna keskust äärelinna Syokimauga. Syokimausse ehitati uue rongiliini avamise puhuks ka uus raudteejaam – tegemist on esimese raudteejaamaga, mis on Keenias viimase 80 aasta kestel ehitatud.
 Lätis Riia lähistel toimunud lennuõnnetuses kukkus alla õppelendu teinud Tecnam-tüüpi väikelennuk, hukkusid Eestist pärit piloot-instruktor ja Venemaa kodakondsusega lennuõpilane.
 Prantsusmaa president François Hollande tunnustas esimesena lääneriikide juhtidest Süüria opositsiooniliste jõudude uut koalitsiooni kui Süüria rahva ainsat seaduslikku esindajat. Varem olid koalitsiooni tunnustanud Süüria kõrgeima võimu esindajana mitmed Pärsia lahe piirkonna riigid.
 Suurbritannias vahistas politsei anglikaani kiriku endise Gloucesteri piiskopi, 80-aastase Peter Balli, keda kahtlustatakse kaheksa nooruki (vanuses 12–20) seksuaalses ahistamises 20–35 aastat tagasi.
 Venemaa pealinnas Moskvas asuti moodustama kasakate malevaid, mis hakkavad tegelema avaliku korra tagamisega tänavatel. Igas Moskva rajoonis kavatsetakse korrakaitses rakendada vähemalt 50 kasakat.
 Eestis Tallinnas toimus konverents "Intellektuaalse omandi reformi lähtealused". Konverentsi avas justiitsminister Kristen Michal.

14. november

 Elevandiluuranniku president Alassane Ouattara vabastas ametist peaminister Jeannot Ahoussou-Kouadio valitsuskabineti, sest osa selle liikmetest ei olnud valmis toetama uut abieluseadust, mis peaks laiendama naiste õigusi.
 Euroopas toimusid ulatuslikud meeleavaldused ja streigid, millega avaldati meelt valitsuste kärpepoliitika vastu. Kõige laiemalt olid nendest haaratud Hispaania ja Portugal, mõlemas riigis leidis aset üldstreik.
 Hiinas lõppes 8. novembril alanud Kommunistliku Partei kongress.
 Horvaatias astus ametist tagasi asepeaminister Radimir Čačić, kelle Ungari kohus mõistis samal päeval 2010. aastal põhjustatud ja surmaga lõppenud liiklusõnnetuse eest 22 kuuks vangi.
 Iisrael korraldas Gaza tsoonile mitu õhurünnakut. Ühes nendest hukkus islamiliikumise Ḩamās sõjalise tiiva juht. Egiptus reageeris Iisraeli rünnakutele oma suursaadiku tagasikutsumisega Iisraelist.
 Jaapani autotootja Toyota teatas, et kutsub tagasi 2,7 miljonit autot, millel on ilmnenud probleemid rooli- ja veepumbasüsteemidega. Tagasikutsumine puudutab üheksat eri mudelit, teiste seas ka Toyota Corollat ja teise põlvkonna Priuse autosid.
 Liibüas astus ametisse peaminister ‘Alī Zīdāni valitsuskabinet.
 Venemaa president Vladimir Putin allkirjastas seaduse, mis määratleb riigireetmisena mitte enam ainult välisluure heaks töötamise, vaid ka riigisaladuste edastamise välismaistele organisatsioonidele. Maksimaalse karistusena riigireetmise eest jäi kehtima 20 aastat vangistust, kuid edaspidi võib kuni neljaks aastaks vangistada ka inimesi, kes on ilma vastava autoriseeringuta omandanud juurdepääsu riigisaladusele.
 Eestis avaldati pöördumine Harta 12, milles kutsuti üles avama erakondlikku süsteemi ja andma kodanikuühiskonnale poliitikas reaalset mõju, mille algatasid 17 ühiskonnategelast: Andres Ammas, Ignar Fjuk, Tarmo Jüristo, Juhan Kivirähk, Marju Lauristin, Ahto Lobjakas, Silver Meikar, Jevgeni Ossinovski, Pärtel Piirimäe, Rein Raud, Jüri Saar, Marek Tamm, Indrek Tarand, Siim Tuisk, Daniel Vaarik, Tõnu Viik ja David Vseviov.
 Narvas avati Tartu Ülikooli Narva Kolledži uus õppehoone. Hoone avamistseremoonial osalesid ka Eesti president Toomas Hendrik Ilves ning haridus- ja teadusminister Jaak Aaviksoo.
 Tartus algas rahvusvaheline bioloogilise mitmekesisuse konverents "Quo vadis, farmland biodiversity?", mille avas põllumajandusminister Helir-Valdor Seeder.

15. november

 Albaaniasse toodi Prantsusmaalt tagasi riigi viimase kuninga Zog I säilmed. Kuningas suri Prantsusmaal eksiilis 1961. aastal.
 Ameerika Ühendriikides Texase osariigis Midlandi linnas põrkasid raudtee ülesõidukohal kokku kaubarong ja sõjaveteranide paraadil osalenud veoauto. Veoautos viibis õnnetuse ajal 26 inimest, neist 4 hukkus ja 16 said eri raskusastmega vigastusi. 
 Ameerika Ühendriikide justiitsministeerium määras rahvusvahelisele naftakontsernile BP kui 2010. aasta Mehhiko lahe naftareostuse põhjustajale trahvi suuruses 1,26 miljardit USA dollarit. Tegemist on Ameerika Ühendriikide ajaloo suurima kriminaalõiguse alusel määratud trahviga. Kokku peab BP eri laadi hüvitistena maksma riigile 4,5 miljardit USA dollarit.
 Euroopa Liidu välis- ja kaitseministrid kiitsid heaks Malisse Euroopa Liidu sõjaliste instruktorite saatmise.
 Eurostati avaldatud andmetel oli Euroopa Liit tagasi jõudnud majandusseisakusse. Perioodil juulist septembrini 2012 langes Euroopa Liidu majandus tervikuna 0,1%, olles languses neljandat kvartalit järjest.
 Hiinas avalikustati Kommunistliku Partei kongressil ametisse valitud uute parteijuhtide nimed. Kommunistliku Partei poliitbüroo alalise komitee esimeheks ja partei peasekretäriks valiti Xi Jinping, kellest saab ka Hiina uus president. Alalise komitee liige ja senine asepeaminister Li Keqiang saab riigi uueks peaministriks. Kokku vähenes alalise komitee liikmeskond üheksalt liikmelt seitsmele.
 Hollandis Haagis toimus Rahvusvahelise Kriminaalkohtu liikmesriikide assamblee, kus Eestit esindas välisminister Urmas Paet.
 Saksamaa teatas, et tõstab holokausti ohvritele makstavaid hüvitisi ja laiendab nende isikute hulka, kes hüvitistele kvalifitseeruvad. Selle tulemusel hakatakse hüvitisi maksma täiendavalt 80 000 Ida-Euroopa juudile.
 Suurbritannia esitas Hispaaniale ametliku protesti Gibraltari merepiiri rikkumise tõttu Hispaania sõja- ja patrull-laevade poolt.
 Eesti Kaubandus-Tööstuskoda tähistas piduliku vastuvõtuga oma asutamise 87. aastapäeva.
 Ettevõtluse Arendamise Sihtasutuse juhatuse esimehe kohusetäitjaks nimetati Raul Parusk.
 Tallinnas kinos Kosmos avati Tallinna Pimedate Ööde Filmifestival. Festivali avamisel osalesid ka kultuuriminister Rein Lang ja XII Riigikogu esimees Ene Ergma.

16. november

 Hollandis Haagis tühistas Endise Jugoslaavia Rahvusvaheline Kriminaaltribunal Horvaatia kindralitele Ante Gotovinale ja Mladen Markačile 2011. aastal langetatud süüdimõistvad otsused serblaste genotsiidi korraldamises.
 Jaapani peaminister Yoshihiko Noda saatis laiali riigi parlamendi ja avas sellega tee detsembris toimuvatele erakorralistele parlamendivalimistele.
 Mali põhjaosas tunnustamata Azawadi riigis alustas tuareegide Azawadi Vabastamise Rahvuslik Liikumine pealetungi islamistliku rühmituse Lääne-Aafrika Ühtsuse ja Džihaadi Liikumine positsioonidele.
 Suurbritannia teatas, et katkestab igasuguse arengu- ja humanitaarabi andmise Ugandale, sest auditeerimise tulemusel selgus, et peaminister Amama Mbabazi on miljoneid dollareid abi kandnud oma isiklikele arvetele.
 Venemaa justiitsministeerium registreeris riigi 43. erakonnana Interneti Partei, mille põhiline programmiline eesmärk on Venemaa võimalikult laialdane internetiseerimine. Muuhulgas taotleb partei ka e-valimiste süsteemi juurutamist Venemaal.
 Venemaal Peterburis vahistati Ukraina feministide rühmituse FEMEN juht Anna Gutsol. 
 Eesti peaminister Andrus Ansip andis Võru linnale üle Eesti laste- ja noortesõbraliku linna aunimetuse.
 Eesti haridus- ja teadusminister Jaak Aaviksoo lükkas tagasi sihtasutuse Tallinna Vene Lütseum taotluse pealinnas samanimelise venekeelse erakooli avamiseks, põhjendades seda kolme pedagoogi puuduliku kvalifikatsiooniga.
 Ida-Virumaal Sillamäel avati Sillamäe Gümnaasiumi renoveeritud õppehoone.
 Swissôtel Tallinnas andis Liberalismi Akadeemia üle Aasta liberaali aunimetuse, mille sellel aastal pälvis geograaf ja poliitik Kalev Kukk.

17. november

 Egiptuse lõunaosas Manfalūţi linna lähistel raudtee ülesõidukohal toimunud koolibussi ja rongi kokkupõrkes hukkus 50 last vanuses 4–6 eluaastat ning koolibussi juht.
 Iirimaal osalesid tuhanded inimesed meeleavaldustel, millega nõuti riigis kehtivate abordiseaduste liberaliseerimist. Suurimad meeleavaldused toimusid Dublinis ja Galways.
 Iisrael jätkas neljandat päeva Gaza tsooni tulistamist. Öösel toimunud rünnakus hävitas Iisraeli armee islamiliikumise Ḩamās peakorteri.
 Lõuna-Aafrika Anglikaani Kirik pühitses Svaasimaa piiskopiks 61-aastase Ellinah Wamukoya, kellest sai esimene naissoost anglikaani kiriku piiskop Aafrikas.
 Prantsusmaal protesteeris üle riigi umbes 100 000 inimest samasooliste abielu seadustamise vastu. Ainuüksi Pariisis toimunud meeleavaldusel osales umbes 70 000 inimest, sarnased meeleavaldused leidsid aset ka Lyonis, Marseilles ja Toulouse'is.
 Sierra Leones toimusid üldvalimised, mille käigus valisid Sierra Leone kodanikud omale uue presidendi, parlamendi ja kohalikud omavalitsused.
 Sloveenia pealinnas Ljubljanas toimus tuhandete osavõtjatega meeleavaldus, millel protesteeriti valitsuse kärpekavade vastu. Valitsus kavatseb 2013. aastal alandada avaliku sektori töötajate palku täiendavalt 5 protsenti, vähendada haridusasutuste eelarvet ja töötutoetusi, tõsta pensioniiga ja hakata maksustama üliõpilaste sissetulekuid.
 Eestis Tallinnas korraldati meeleavaldus „Aitab valelikust poliitikast”, mida Eesti Rahvusringhääling vahendas otseülekandena veebis.17.11.2012 14:04, OTSE: meeleavaldus Tallinnas, err.eeRaud: napisõnalistest vabandustest ei piisa
 Eestisse jõudis Šveitsi firmalt Stadler Rail Elektriraudtee jaoks tellitud esimene uus elektrirong Stadler FLIRT, mis peaks reisijaid teenindama hakkama 2013. aasta suvel.

18. november

 Brasiilias Rio de Janeiros toimus geiparaad, millel osales hinnanguliselt enam kui üks miljon inimest.
 Egiptuses Kairos pühitseti ametisse kopti kiriku uus paavst, Aleksandria patriarh Tawadros II.
 Gruusias vahistati endine siseministri asetäitja Šota Hizanišvili, keda kahtlustatakse opositsioonijuhtide telefonikõnede pealtkuulamises. Lisaks Hizanišvilile on novembris vahistatud veel 10 kõrgemat riigiametnikku, poliitikut ja sõjaväelast.
 Keenia pealinna Nairobi peamiselt somaallastega asustatud Eastleigh' linnaosas visati sõitvasse minibussi granaat. Järgnenud plahvatuses hukkus vähemalt kuus inimest. Võimud kahtlustavad rünnaku korraldamises naaberriigi Somaalia islamistidest mässulisi.
 Prantsusmaal lõppesid peamise opositsioonierakonna Rahvaliikumise Liidu esimehe valimised. Valimiste võitjaks kuulutasid ennast nii endine peaminister François Fillon kui ka erakonna parlamendifraktsiooni esimees ja Meaux' linnapea Jean-François Copé.
 Türgi suurima linna İstanbuli Bakırköy linnaosas algas linna esimese armeenlaste kooli ehitus. Kooli nurgakivi panekul osales ka Armeenia Apostliku Kiriku Konstantinoopoli patriarh Aram.
 Eestis Tallinnas Nordic Hotel Forumis toimunud Reformierakonna Tallinna organisatsiooni üldkogul valiti organisatsiooni uueks esimeheks Valdo Randpere. Koos uue esimehega seati ametisse ka uus 13-liikmeline juhatus.

19. november

 Ameerika Ühendriikide president Barack Obama alustas esimese ametis oleva Ühendriikidena presidendina maailma ajaloos ametlikku visiiti Birmas. President Obama kohtus Birma presidendi Thein Seiniga ja opositsiooniliidri Aung San Suu Kyiga.
 Ameerika Ühendriikide krediidireitinguagentuur Moody's alandas Prantsusmaa võlakirjade krediidireitingut kõrgeimalt tasemelt AAA ühe pügala võrra tasemele AA1.
 Belgias Brüsselis toimus Euroopa Liidu välisministrite kohtumine, kus otsustati ametlikult tunnustada Süüria opositsioonijõudude uut koalitsiooni Süüria rahva ainsa legaalse esindajana. Kohtumisel osales ka Eesti välisminister Urmas Paet.
 Belgias Brüsselis toimus Euroopa Liidu kaitseministrite nõupidamine, kus osales ka Eesti kaitseminister Urmas Reinsalu.
 Colombia vasakäärmuslik relvarühmitus FARC kuulutas ühepoolselt välja kahekuulise relvarahu. Samal päeval algasid Kuuba pealinnas Havannas läbirääkimised Colombia valitsuse ja FARC-i esindajate vahel.
 Prantsusmaa peamine opositsioonierakond Rahvaliikumise Liit kinnitas napi häälteenamusega oma uueks esimeheks erakonna parlamendifraktsiooni juhi Jean-François Copé. Copé kogus sisevalimistel 50,03 protsenti häältest ja tema oponent François Fillon 49,97 protsenti häältest.
 Vanuatu parlament valis riigi peaministriks tagasi Sato Kilmani. Kilman pälvis 29 liikme toetuse, tema vastaskandidaati Edward Natapeid toetas 23 liiget.
 Ühinenud Rahvaste Organisatsiooni peasekretär Ban Ki-moon kutsus Iisraeli ja islamiliikumist Ḩamās sõlmima kohe vaherahu. Öö jooksul jätkunud Iisraeli armee rünnakutes Gaza tsoonile hukkus vähemalt 18 palestiinlast, kuus päeva kestnud tulevahetuse ohvrite üldarv ületas aga 100 inimese piiri.
 Eesti peaminister Andrus Ansip, haridus- ja teadusminister Jaak Aaviksoo ning majandus- ja kommunikatsiooniminister Juhan Parts viibisid koos neid saatnud äri- ja teadlaste delegatsiooniga ühepäevasel ametlikul visiidil Soomes.
 Eesti regionaalminister Siim Valmar Kiisler alustas neli päeva kestvat ametlikku visiiti Islandil, et tutvuda Islandi kogemusega kohalike omavalitsuste ja nende rahastamise süsteemi ümberkorraldamisel.
 Eesti siseminister Ken-Marti Vaher nimetas taatlemata kiirusmõõdikute skandaali tõttu oma ametikohalt tagasi astunud Ida politseiprefektuuri prefekti Aldis Aluse Politsei- ja Piirivalveameti nõunikuks.

20. november

 Ameerika Ühendriikides otsustas San Francisco linnavalitsus keelata alastioleku avalikes kohtades, tehes erandi teatud üritustele. Nudistide rühmitused vaidlustasid eelnõu juba enne selle jõustumist kohtus.
 Argentina suuremates linnades, sealhulgas pealinnas Buenos Aireses toimusid ulatuslikud transporditöötajate ametiühingute streigid, millega avaldati meelt president Cristina Fernández de Kirchneri valitsuse majanduspoliitika vastu.
 Belgias Brüsselis toimus eurorühma nõupidamine, kus Eestit esindas kohtumisel rahandusminister Jürgen Ligi. Ühtlasi arutati Kreekale finantsabi viimase paketi eraldamist, kuid selles osas kokkulepet saavutada ei suudetud.
 Belgias Brüsselis kogunes Euroopa Liidu üldasjade nõukogu, kus Eestit esindas välisminister Urmas Paet. Üldasjade nõukogu tegi viimased ettevalmistused Euroopa Liidu eelarveprojekti suunamiseks Euroopa Ülemkogu kohtumisele.
 Boliivias toimus üleriigiline rahvaloendus. Valitsus kuulutas riigis selleks päevaks välja komandanditunni, et tagada inimeste kättesaadavus rahvaloendajatele.
 Horvaatia kohus mõistis altkäemaksude võtmises süüdi riigi ekspeaministri Ivo Sanaderi ja määras talle karistuseks 10 aastat vangistust.
 Iisraelis Tel Avivis ründas mees Ameerika Ühendriikide suursaatkonna turvatöötajaid. Üks turvamees sai kokkupõrkes kirve ja noaga varustatud ründajaga vigastada, ründaja õnnestus kinni pidada ja vahi alla võtta.
 Kongo Demokraatlikus Vabariigi idaosas vallutasid mässulise relvarühmituse M23 võitlejad strateegiliselt olulise Goma linna. Samal päeval kiitis ÜRO Julgeolekunõukogu heaks sanktsioonid rühmituse M23 juhtide vastu.
 Leedu president Dalia Grybauskaitė esitas peaministrikandidaadiks Sotsiaaldemokraatliku Partei esimehe Algirdas Butkevičiuse.
 Poolas vahistati Krakówi Põllumajandusülikooli 45-aastane õppejõud, kes oli plaaninud riigieelarve arutelude ajal õhkida Varssavis parlamendihoone juures nelja tonni lõhkeainega täidetud veoki.
 Prantsusmaa lõpetas sõjalise missiooni Afganistanis ja alustas oma vägede väljatoomist.
 Puerto Ricos tulistati ja haavati raskelt endist poksi maailmameistrit Hector Camachot. Vahejuhtum leidis aset pealinna San Juani lähistel Bayamonis. Tundmatud isikud tulistasid 50-aastast sportlast näkku, tapsid tema autojuhi ja põgenesid sündmuskohalt.
 Suurbritannias hääletas Inglismaa Kiriku sinod maha eelnõu pühitseda edaspidi piiskoppideks ka naisi. Eelnõu sai heakskiidu kahe kolmandiku piiskoppide ja preestrite poolt, kuid ei suutnud koguda vajalikku enamust koguduste ilmikesindajate kojas. Otsuse üle väljendasid kahetsust nii ametist lahkuv Canterbury peapiiskop Rowan Williams kui ka tema ametijärglane Justin Welby.
 Ukrainas jõustus uus kriminaalkoodeks, millega seati riigis sisse vandekohtud ning määratleti senisest selgemalt ja kitsamalt aresti kasutamise võimalused. 
 Eesti põllumajandusminister Helir-Valdor Seeder viibis koos põllumajandusministeeriumi ja Eesti Piimaliidu delegatsiooniga ühepäevasel töövisiidil Lätis, kus ta kohtus ka oma Läti kolleegi Laimdota Straujumaga.
 Eestis Tallinnas andis justiitsministeerium üle kodanikujulguse aumärgid.
 Eesti rahvuslik lennufirma Estonian Air teatas kavast koondada 146 töötajat ehk veidi vähem kui 50 protsenti oma senisest personalist.

21. november

 Austraalia andis lõplikult käiku põgenikelaagri Paapua Uus-Guineas Manuse saarel, toimetades varahommikul sinna 19 Iraanist ja Sri Lankalt pärit asüülitaotlejat.
 Elevandiluuranniku president Alassane Ouattara nimetas riigi uueks peaministriks senise välisministri Daniel Kablan Duncani.
 Euroopa Parlament kuulutas välja Euroopa Parlamendi filmiauhinna LUX laureaadi.
 Iisraelis Tel Avivis toimus liinibussis plahvatus, milles sai vigastada 21 inimest. Iisraeli võimude sõnul oli tegemist terrorirünnakuga.
 Iisrael ja Palestiina islamistlik liikumine Ḩamās sõlmisid pärast kaheksa päeva kestnud vastastikuseid rünnakuid relvarahu.
 Indias Pune linna vanglas poodi varahommikul üles 2008. aasta Mumbai terrorirünnakute viimane elusolev korraldaja Mohammad Ajmal Amir Qasab.
 Jeemeni pealinnas Şan‘ā's kukkus alla armeele kuulunud An-tüüpi transpordilennuk. Lennuk kukkus alla pärast ühe mootori seiskumist, kui piloot proovis sooritada hädamaandumist. Hukkusid kõik lennuki pardal viibinud 10 inimest.
 Pakistanis Rawalpindi linnas šiiitide protsessiooni ajal toimunud pommiplahvatuses hukkus 23 ja sai vigastada 62 inimest. Plahvatusi korraldati ka muudes Pakistani linnades asuvate šiiitide mošeede juures, kuid seal oli ohvreid oluliselt vähem.
 Türgi esitas NATO-le ametliku taotluse paigutada Türgi territooriumile kodusõjast lõhestatud Süüriast lähtuva ohu tõrjeks Patriot-tüüpi raketid.
 Uus-Meremaa Põhjasaarel aktiviseerus Tongariro vulkaan. Varem on vulkaan pursanud 1897. aastal ja augustis 2012.
 Eesti presidendi Toomas Hendrik Ilvese juures toimus parlamendierakondade ja kodanikuühenduste ümarlaud Jääkeldri algatus, millel arutati, kuidas edasi minna avaliku elu tegelaste esitatud pöördumises Harta 12 tõstatatud poliitilise kultuuri probleemide lahendamisel.
 Eesti Rahvusringhäälingu nõukogu kutsus usalduse kaotamise tõttu alates 1. detsembrist ametist tagasi ettevõtte juhatuse liikme Jaak Raie. Raie asemele uut liiget ei nimetatud ja juhatus jätkab mainitud kuupäevast tööd kolmeliikmelisena.
 Eestis Haapsalus toimus pärast 13-aastast vaheaega Eesti linnapeade mitteametlik kohtumine. Kohtumisel otsustati aastate eest katkenud ja varem paar korda aastas toimunud mitteametlikud kokkusaamised kogemuste vahetamiseks taastada.
 Eestisse saabus tagasi Euroopa Liidu merepiraatlusevastasel missioonil ATALANTA osalenud Eesti laevakaitsemeeskond.

22. november

 Austraalia lõpetas kuus aastat kestnud sõjalise julgeolekumissiooni Ida-Timoril.
 Belgias Brüsselis algas Euroopa Ülemkogu kahepäevane erakorraline kohtumine, kus Eestit esindas peaminister Andrus Ansip. Kohtumise eesmärk oli Euroopa Liidu eelarveraamistiku osas kokkuleppe saavutamine, kuid kahe päeval kestel seda tulemust saavutada ei õnnestunud.
 Egiptuse president Muḩammad Mursī andis välja määruse, mille kohaselt ei saa tema otsuseid ühegi teise valitsusasutuse ega kohtu poolt tühistada. Egiptuse opositsioon nimetas presidendi sammu õiguskorra ja võimude lahususe põhimõtte vastaseks ning asus organiseerima pealinnas Kairos presidendi tegevuse vastu suunatud meeleavaldusi.
 Kongo Demokraatlikus Vabariigis tagandati ametist maavägede ülemjuhataja kindral Gabriel Amisi, kellele esitati kahtlustus relvade müümises mässulistele relvarühmitustele.
 Küprosel Nikosias toimus iga-aastane Euroopa võrdõiguslikkuse tippkohtumine.
 Leedu parlament kinnitas häältega 90:40 riigi uueks peaministriks sotsiaaldemokraat Algirdas Butkevičiuse.
 Rahvusvaheline Kriminaalkohus andis välja määruse Elevandiluuranniku endise presidendi Laurent Gbagbo abikaasa Simone Gbagbo vahistamiseks. Naist süüdistatakse inimsusvastaste kuritegude organiseerimises. Tema abikaasa on juba vahistatud ja ootab kohtuprotsessi algust.
 Venemaa tühistas 26 aastat kehtinud keelu Suurbritannia loomaliha impordile.

23. november

 Küpros jõudis Euroopa Liidu ja Rahvusvahelise Valuutafondiga kokkuleppele 16 miljardi euro suuruses päästepaketis, mis vajab enne jõustumist ka selles osalevate Euroopa Liidu liikmesriikide heakskiitu. Küprosest sai viies Euroopa Liidu liikmesriik, mis on pidanud rahandusraskuste tõttu päästepaketti taotlema.
 Eesti president Toomas Hendrik Ilves võttis vastu Leedu suursaadiku Neilas Tankevičiuse, Jaapani suursaadiku Tetsuro Kai, Paraguay suursaadiku Raúl Florentín Antola ja Luksemburgi suursaadiku Michèle Pranchère-Tomassini volikirjad.
 Eestit külastas Euroopa Investeerimispanga asepresident Pim van Ballekom. Oma visiidi raames kohtus ta ka rahandusminister Jürgen Ligiga.
 Eesti kaitseminister Urmas Reinsalu viibis ühepäevasel töövisiidil Soomes.
 Eesti majandus- ja kommunikatsiooniminister Juhan Parts viibis ringsõidul Jõgeva ja Tartu maakonnas.
 Tartu Ülikooli Narva Kolledži direktoriks valiti tagasi Katri Raik.

24. november

 Bangladeshis Dhakas puhkes hilisõhtul tekstiilitehases tulekahju. Põlengus hukkus enam kui 100 inimest. Mitmed inimesed jäid mitmekorruselisse tootmishoonesse tulevangi ja hukkusid seal, veel mitmed inimesed said surma tehase akendest välja hüpates.
 Curaçaol jõustus kuberner Frits Goedgedragi tagasiastumispalve. Kuberneri kohuseid asus täitma asekuberner Adèle Pauline Van der Pluijm-Vrede.
 Egiptuse kohtunikud kutsusid riigi elanikke üles korraldama üleriigilist streiki protestiks president Muḩammad Mursī 22. novembri määruse vastu, millega ta laiendas oluliselt oma võimupiire. Presidendiga seotud mõjukas Muslimi Vennaskond kutsus aga üles korraldama meeleavaldusi presidendi toetuseks.
 Hiina Vabariigi pealinnas Taipeis anti üle Kuldhobuse filmiauhinnad. Parimaks režissööriks tunnistati Johnny To, parimaks meespeaosatäitjaks Lau Ching Wan ja parimaks naispeaosatäitjaks Gwei Lun Mei.
 Kreeka politsei teatas, et leidis Olümpia muuseumist veebruaris 2012 varastatud 76 antiikset eset. Esemed saadi kätte, kui Pátra linnas vahistati varguse toime pannud mehed, kes püüdsid maha müüa hilisest pronksiajast pärit kuldsõrmust.
 Liibanonis arreteeriti viis süürlast, kellest juurest leiti suures koguses lõhkeainet. Väidetavalt kavandasid süürlased korraldada rünnakuid kohalike šiiitide vastu.
 Mauritaania president Mohamed Ould Abdel Aziz naasis kodumaale. President viibis kuus nädalat ravil Prantsusmaal, sest sai eelmisel kuul aset leidnud kahtlases vahejuhtumis lahti läinud relvast kätte haavata.
 Paavst Benedictus XVI ülendas kardinaliks kuus piiskoppi: James Harvey Ameerika Ühendriikidest, Bechara Rai Liibanonist, Baselios Cleemis Thottunkali Indiast, John Olorunfemi Onaiyekani Nigeeriast, Ruben Salazar Gomeze Colombiast ja Luis Tagle Filipiinidelt. Sündmuse puhul oli märkimisväärne see, et kuue uue kardinali seas ei olnud ühtegi eurooplast.
 Pakistanis Dera Ismāīl Khāni linnas toimus šiiitide protsessiooni ajal pommiplahvatus. Hukkus seitse inimest, teiste seas ka neli last. Veel vähemalt 17 inimest sai vigastada. Vastutuse rünnaku eest võttis islamiliikumine Ţālebān.
 Sierra Leones toimunud presidendivalimised võitis ametis olev riigipea Ernest Bai Koroma, kes kogus umbes 59 protsenti antud häältest. Tema peamine vastaskandidaat Julius Maada Bio pälvis 38 protsendi valijate toetuse. Valimisaktiivsus oli 87,3 protsenti.
 Tai pealinnas Bangkokis toimus vähemalt 10 000 osavõtjaga meeleavaldus, millel nõuti peaminister Yingluck Shinawatra tagasiastumist. Kui politsei püüdis meeleavaldajate juurdepääsu valitsusasutustele takistada, puhkesid kokkupõrked ja politsei oli sunnitud kasutama meeleavaldajate vastu pisargaasi. Seitse politseiametnikku sai kokkupõrgetes vigastada.
 Türgis avaldati ekspresident Turgut Özali säilmetele sooritatud ekspertiisi esialgsed tulemused. Selle kohaselt leiti ekspresidendi kehast kolme radioaktiivset ainet: kaadmiumi, ameriitsiumi, polooniumi, ja putukamürki DDT.
 Venemaal Moskva oblastis toimus Venemaa Föderatsiooni Kasakate Partei asutamiskonverents. Uue erakonna esimeheks valiti ainsana sellele kohale kandideerinud Rostovi oblasti asekuberner Sergei Bondarev.

25. november

 Hispaanias toimusid Kataloonia autonoomse piirkonna parlamendi valimised. Parlamendis saavutasid enamuse piirkonna iseseisvumist taotlevad erakonnad – valitsev erakond Koondumine ja Liit kogus 31,1 protsendi valijate toetuse ja sai 135-liikmelises parlamendis 50 kohta, Kataloonia Vabariiklik Vasakpoolsus 14,6 protsenti häältest ja 21 kohta parlamendis. Valimisaktiivsus oli 69,6 protsenti.
 Hispaanias ja Prantsusmaal tegutsev baskide vasakpoolne terroriorganisatsioon Euskadi ta Askatasuna tegi ametliku avalduse, mille kohaselt on organisatsioon valmis loovutama relvad, alustama valitsustega läbirääkimisi ja ennast laiali saatma.
 Pakistanis Dera Ismāīl Khāni linnas toimus šiiitide protsessiooni ajal pommiplahvatus. Hukkus 4 ja sai vigastada 40 inimest. Sarnane rünnak šiiitide vastu toimus samas linnas ka eelmisel päeval.
 Eestis Tartus toimus Sotsiaaldemokraatliku Erakonna üldkogu. Erakonna esimeheks valiti seal tagasi ainsana sellesse ametisse kandideerinud Sven Mikser, erakonna aseesimeesteks said Andres Anvelt, Jevgeni Ossinovski, Heljo Pikhof ja Karel Rüütli.

26. november

 Austria pealinnas Viinis algas kohtuprotsess korruptsioonis süüdistava Euroopa Parlamendi liikme ja riigi endise siseministri Ernst Strasseri üle.
 Belgias Brüsselis toimus Euroopa Liidu rahandusministrite kohtumine. Kohtumisel osales ka Eesti rahandusminister Jürgen Ligi. Rahandusministrid leppisid Rahvusvahelise Valuutafondiga kokku 44 miljardi euro suuruse laenu eraldamises Kreekale ja otsustasid kustutada 40 miljardi euro väärtuses Kreeka seniseid võlgu.
 Belgias Brüsselis algas Euroopa Liidu haridus-, noorte-, kultuuri- ja spordiministrite kahepäevane kohtumine. Eestit esindasid kohtumisel haridus- ja teadusminister Jaak Aaviksoo ning kultuuriminister Rein Lang.
 Brasiilias Rio de Janeiros avaldas umbes 200 000 inimest meelt seaduseelnõu vastu, mis näeb ette naftatulu võrdsema jagamise osariikide vahel. Rio de Janeiro osariigi võimude hinnangul vähendab see ainuüksi 2013. aastal osariigi tulusid 1,7 miljardi USA dollari võrra.
 Egiptuse president Muḩammad Mursī kohtus riigi juhtivate kohtunikega, et leida lahendus tema võimupiire laiendava määruse järel riigis puhkenud poliitilisele kriisile. Kohtumine jäi tulemusteta.
 Iisraeli kaitseminister ja endine peaminister Ehud Barak teatas, et lahkub poliitikast ega osale jaanuaris 2013 toimuvatel ennetähtaegsetel parlamendivalimistel.
 Nigeeria pealinnas Abujas ründasid relvastatud kurjategijad politsei peakorterit. Tulevahetuses, mille käigus õnnestus põgeneda sealses arestimajas kinni peetaval viiel röövimises kahtlustataval, hukkus kaks politseiametnikku.
 Suurbritannia rahandusminister George Osborne nimetas Inglismaa Panga uueks direktoriks Mark Carney. Tema ametiaeg algab 1. juulil 2013.
 Türgi peaminister Recep Tayyip Erdoğan viibis ametlikul visiidil Hispaanias eesmärgiga tihendada kahe riigi vahelisi majandussuhteid.
 Eestis tähistati kodanikupäeva, mille puhul andsid peaminister Andrus Ansip ja siseminister Ken-Marti Vaher Tallinnas Stenbocki majas 14 silmapaistvale inimesele üle kodanikupäeva aumärgid.
 Eestisse saabus kahepäevasele visiidile Gruusia eurointegratsiooniminister Alexi Petriašvili, kes kohtus oma visiidi raames peaminister Andrus Ansipi, välisminister Urmas Paeti ja kaitseminister Urmas Reinsaluga. Samuti kohtus minister mitmete XII Riigikogu liikmetega.
 Eesti välisministeeriumi kantsler Alar Streimann avas Suurbritannias Liverpoolis Eesti aukonsulaadi, kus aukonsulina alustas tööd Kai Hughes.
 Tallinnas Õpetajate Majas toimus konkursi "Kodu Kauniks" lõputseremoonia, mille avas tervituskõnega XII Riigikogu esimees Ene Ergma.

27. november

 Euroopa Liidu liikmesriikides toimus üle-euroopalise noorte tõlkevõistluse Juvenes Translatores lõppvoor, millel osalesid kokku 746 kooli õpilased. 
 Gruusia riigiprokuratuur avas uuesti 2005. aastal surnud peaminister Zurab Žvania surma asjaolude uurimise. Peaministri perekond kahtlustab, et ta võidi mõrvata.
 Iisraeli endine välisminister Tsipi Livni pöördus tagasi poliitikasse, teatades uue vasakpoolse erakonna Hatnua moodustamisest. Enne kuulus Livni Kadima parteisse ja kandideeris kevadel edutult selle esimeheks.
 Lõuna-Koreas algas presidendivalimiste ametlik kampaania.
 Palestiinas Rām Allāhi linnas kaevati välja Palestiina omavalitsuse presidendi Yāsir ‘Arafāti säilmed, et uurida kahtlustusi tema võimalikus mürgitamises.
 Portugali parlament võttis vastu 2013. aasta riigieelarve, mis sisaldab ulatuslikke kärpeid ja maksutõuse. Tavaline tulumaksumäär tõuseb 24,5 protsendilt 28,5 protsendini, suure sissetulekuga inimeste tulumaks suureneb 46,5 protsendilt 48 protsendile ja sellele lisandub veel 2,5-protsendiline sotsiaalse solidaarsuse maks, kõik sissetulekud maksustatakse ühe eelarveaasta piires veel ajutise täiendava tulumaksuga 3,5 protsenti ning kõrgema tulumaksu rakendamise alampiir langetatakse 153 300 euro suuruselt aastatulult 80 000 eurole aastas.
 Prantsusmaa suurima opositsioonipartei Rahvaliikumise Liit esimehe valimistel napilt kaotajaks jäänud ekspeaminister François Fillon moodustas parlamendis oma toetajatega uue fraktsiooni ja asus nõudma parteisiseseid kordusvalimisi. 
 Prantsusmaa teatas esimese suurriigina, et kavatseb toetada Palestiina taotlust viimasele Ühinenud Rahvaste Organisatsiooni juures ametliku vaatlejastaatuse andmiseks.
 Tuneesias Siliana linnas puhkesid kokkupõrked töötuse vastu meelt avaldavate inimeste ja julgeolekujõudude vahel. 
 Türgi haridusministeerium kaotas riiklikes koolides ühtse üleriigilise koolivormi nõude ja seadustas vaimulikes koolides tüdrukute õiguse kanda pearätti.
 Venemaal Kamtšatkal hakkas pärast 36-aastast vaheaega purskama vulkaan Ploski Tolbatšik.
 Eesti majandus- ja kommunikatsiooniminister Juhan Parts viibis ringsõidul Ida-Virumaal, külastades muuhulgas ka Tartu Ülikooli Narva Kolledžit.
 Eesti sotsiaalminister Hanno Pevkur viibis ringsõidul Lääne-Virumaal. Minister külastas Rakvere ja Tapa haiglat ning kohtus maakonna sotsiaaltöötajatega.
 Keskkonnaministeerium andis üle konkursi "Aasta keskkonnategu 2012" auhinnad. Konkursi peaauhinna 1000 eurot koos aasta keskkonnateo aunimetusega pälvis Eesti Ornitoloogiaühingu projekt "Linnuõpe loodusainete õpetajatele".
 Eestis viibis ühepäevasel visiidil Prantsusmaa põllumajandusminister Stéphane Le Foll, kes kohtub siin oma Eesti kolleegi Helir-Valdor Seederiga.
 Eestit külastas Läti ekspresident Vaira Vīķe-Freiberga, kes esines avaliku loenguga Tartu Ülikoolis.
 Eesti mobiilsideoperaator Tele2 avas oma 4G võrgu.
 Tallinnas Vene Teatris toimus Tallinna Pimedate Ööde Filmifestivali ametlik lõpetamine, millel osales teiste seas ka XII Riigikogu aseesimees Laine Randjärv. Festivali tähtsaima, EurAsia võistlusprogrammi auhinna pälvis Ukraina film "Torniga maja". Parima Eesti filmi auhinna sai Toomas Hussari lavastatud "Seenelkäik".
 Tallinnas Okupatsioonide muuseumis esitles Soome kirjanik Sofi Oksanen oma romaani "Kui tuvid kadusid" eestikeelset tõlget.
 Tallinna linnapea Edgar Savisaar andis Moskva Patriarhaadi Eesti Õigeusu Kirikule üle kolm seni linnale kuulunud kinnistut, teiste seas ka Tallinna Püha piiskop Nikolause kiriku Koplis.

28. november

 Belgias Brüsselis algas Euroopa Liidu põllumajandusministrite kahepäevane kohtumine, kus osales ka Eesti põllumajandusminister Helir-Valdor Seeder.
 Belgias Brüsselis toimus Saksamaa välisministri Guido Westerwelle algatusel kokku kutsutud arutelu Euroopa tuleviku üle. Eestit esindas kohtumisel välisminister Urmas Paet.
 Colombia teatas oma lahkumisest Rahvusvahelisest Kohtust, protesteerides sellega kohtu hiljutise otsuse vastu muuta Colombia ja Nicaragua vahelist merepiiri viimase kasuks.
 Egiptuse apellatsioonikohtute kohtunikud alustasid protestiks president Muḩammad Mursī tegevuse vastu streiki.
 Euroopa Komisjon andis nõusoleku nelja riigistatud Hispaania panga restruktureerimiseks. Restruktureerimisele kuuluvad rahalistesse raskustesse sattunud Bankia, Banco de Valencia, Catalunya Banc ja NCG. Kolm panka peavad viie aastaga vähendama oma laene ja investeeringuid 60 protsenti, sulgema pooled kontorid ja koondama tuhandeid töötajaid; Banco de Valencia müüakse aga edasi Caixa pangale.
 Hollandi parlamendierakonnad jõudsid kokkuleppele ametlikult kehtiva, kuid alates 1930. aastatest praktikas enam mitte rakendatud seaduse tühistamises, mis käsitleb jumalateotust kuriteona.
 Kongo Demokraatliku Vabariigi mässuline relvarühmitus M23 teatas rahvusvahelisele survele järgi andes, et vabastab hiljuti vallutatud Goma linna ja teised väiksemad linnad. 
 Malta eurovoliniku kandidaat, riigi endine välisminister Tonio Borg sai liikmesriikidelt lõpliku heakskiidu. Borg võtab Euroopa Komisjonis üle oma eelkäija John Dalli lahkumisel vabaks jäänud tervishoiuvoliniku portfelli.
 Poola konstitutsioonikohus tunnistas islami ja judaismi traditsioonide kohase loomade rituaalse tapmise ebaseaduslikuks. Kohtuotsus langetati ajal, mil Euroopa Parlament on juba heaks kiitnud loomade rituaalset tapmist võimaldava seaduse, mis jõustub Euroopa Liidu liikmesriikides 1. jaanuarist 2013.
 Sierra Leone peamine opositsioonierakond Sierra Leone Rahvapartei teatas, et kui nende etteheiteid parlamendivalimiste suhtes arvesse ei võeta, asuvad nad parlamendi ja kohalike omavalitsuste tööd boikoteerima. Rahvapartei hinnangul leidsid valimiste ajal aset ulatuslikud pettused.
 Sri Lanka põhjaosas Jaffna linnas puhkesid kokkupõrked üliõpilaste ja julgeolekujõudude vahel, kui viimased püüdsid laiali ajada Jaffna Ülikoolis toimunud kogunemist, millel mälestati Tamili Eelami Vabastustiigrite langenud võitlejaid.
 Ukrainas astus tagasi peaminister Mõkola Azarovi valitsuskabinet.
 Venezuela president Hugo Chávez siirdus taas Kuubale, et jätkata vähioperatsiooni järgset ravikuuri.
 Ühinenud Rahvaste Organisatsiooni peasekretär Ban Ki-moon andis tingimusliku heakskiidu Aafrika Liidu üheaastasele sõjalisele missioonile Malis.
 Eesti president Toomas Hendrik Ilves osales Leedus toimunud Baltimaade presidentide kohtumisel.
 Eestisse saabus kahepäevasele ametlikule visiidile Soome Kaitseväe Peastaabi ülem viitseadmiral Juha Rannikko. 
 Eesti mereväe ülem kaptenleitnant Sten Sepper alustas kahepäevast visiiti Soomes, mille raames kohtus oma Soome kolleegiga.
 Tallinnas Kaitseväe kalmistul avasid peaminister Andrus Ansip ja kaitseminister Urmas Reinsalu Eesti Vabadussõjas langenute mälestusehise.

29. november

 Ameerika Ühendriikides kohtusid esmakordselt pärast presidendivalimisi mitteametlikul lõunal riigi president Barack Obama ja valimised kaotanud Vabariikliku Partei presidendikandidaat Mitt Romney.
 Belgias Brüsselis toimus Euroopa Liidu väliskaubandusministrite kohtumine, kus Eestit esindas välisminister Urmas Paet. Arutati vabakaubanduslepingute sõlmimist Jaapani, Kanada, Singapuri ning Vahemere lõunakalda riikidega, samuti Venemaa ebakohast käitumist Maailma Kaubandusorganisatsiooni liikmena.
 Belgias Brüsselis anti üle Euroopa Rohelise Pealinna tiitel.
 Egiptuse põhiseaduslik assamblee kogunes istungile, et hääletada riigi põhiseaduse uue kavandi üle. Istung venis plaanitust pikemaks ja hääletuseni jõuti alles järgmise päeva varahommikul.
 Horvaatias toimus haridustöötajate ja meditsiiniõdede ühepäevane streik, millega avaldati meelt valitsuse kärpekavade vastu. 
 Ukraina president Viktor Janukovõtš allkirjastas ühtse riikliku demograafilise registri seaduse, mis võimaldab hakata Ukrainas välja andma biomeetrilisi passe.
 Venemaal suri 43. eluaastal vähki riikliku finantsinspektsiooni direktor, endine Moskva oblasti asekuberner Konstantin Sedov.
 Ühinenud Rahvaste Organisatsiooni peaassamblee andis häältega 138:9 Palestiinale organisatsioonis mitteliikmest vaatleja staatuse. 41 riiki, nende seas ka Eesti, hääletusel ei osalenud. Tähtsamatest riikidest hääletasid vastu Ameerika Ühendriigid, Iisrael ja Kanada, hääletamata jätsid Austraalia, Saksamaa ja Suurbritannia.
 Eesti suursaadik Aserbaidžaanis Miko Haljas andis Aserbaidžaani presidendile İlham Əliyevile üle oma volikirja. 
 Eesti kultuuriminister Rein Lang alustas neli päeva kestvat ametlikku visiiti Ukraina pealinnas Kiievis, kus ta allkirjastas Eesti ja Ukraina kultuurikoostöö programm aastateks 2012–2016 ja avas Eesti suursaatkonna uue hoone.
 Tallinnas Eesti Näituste messikeskuses algas noorte infomess "Teeviit".
 Tartu Ülikooli endine rektor Alar Karis teatas nõustumisest president Toomas Hendrik Ilvese ettepanekuga kandideerida riigikontrolöri ametikohale.

30. november

 Brasiilia president Dilma Rousseff vetostas osaliselt seaduseelnõu, mis näeb ette osariikide naftatulude võrdsetel alustel ümberjagamise. Suurematest naftatootjatest osariikide võimud ja elanikud on korduvalt seaduse vastu protesteerinud, sest on näinud selles katset vähendada märkimisväärselt nende tulubaasi.
 Egiptuse põhiseaduslik assamblee kiitis heaks riigi uue põhiseaduse eelnõu. Muuhulgas sisaldab põhiseaduse projekt klauslit, mille kohaselt on riikliku seadusandluse lähtealuseks edaspidi islami õigus ehk šariaat.
 Kuveidi pealinnas Al-Kuwaytis toimus kümnete tuhandete osavõtjatega meeleavaldus, millel kutsuti inimesi üles boikoteerima ennetähtaegseid parlamendivalimisi. Meeleavaldajate meelepaha põhjustas oktoobris vastu võetud valimiskorra muudatus, mis nende sõnul annab ebavõrdse eelise valitsusmeelsetele kandidaatidele.
 Sloveenia pealinnas Ljubljanas toimus umbes 5000 osavõtjaga meeleavaldus valitsuse kärpekavade ja korruptsiooni vastu. Meeleavaldus muutus vägivaldseks kui meeleavaldajad hakkasid loopima politseinikke kivide ja pudelitega ning üritasid parlamenti turvanud politseinike liinist läbi murda. Politsei kasutas enesekaitseks pisargaasi, mitmed meeleavaldajad vahistati.
 Suurbritannia peatas rahalise abi andmise Rwandale. Rwanda võime on süüdistatud korduvalt Kongo Demokraatliku Vabariigi mässulise relvarühmituse M23 toetamises.
 Eesti välisminister Urmas Paet ja kultuuriminister Rein Lang avasid Ukraina pealinnas Kiievis Eesti suursaatkonna uue hoone.
 Pärnu maakonnas algas Kaitseliidu kolmepäevane suurõppus "Orkaan".

 Viited 

 2012-11